[pic] | EUROOPA ÜHENDUSTE KOMISJON |

Brüssel 22.2.2008

KOM(2008) 95 lõplik

KOMISJONI ARUANNE NÕUKOGULE,

milles hinnatakse piimatootjate poolt ajavahemiku 1995/96 – 2001/02 eest tasumisele kuuluva lisamaksu sissenõudmisel tehtud edusamme, millest Itaalia on teatanud komisjonile ja nõukogule (vastavalt nõukogu otsuse 2003/530/EÜ artiklile 3)

KOMISJONI ARUANNE NÕUKOGULE,

milles hinnatakse piimatootjate poolt ajavahemiku 1995/96 – 2001/02 eest tasumisele kuuluva lisamaksu sissenõudmisel tehtud edusamme, millest Itaalia on teatanud komisjonile ja nõukogule(vastavalt nõukogu otsuse 2003/530/EÜ artiklile 3)

Komisjon on käesoleva hindamisaruande koostanud vastavalt nõukogu 16. juuli 2003. aasta otsuse 2003/530/EÜ (sellise abi ühisturuga kokkusobivuse kohta, mida Itaalia Vabariik kavatseb anda oma piimatootjatele) [1] artiklile 3.

Kõnealuse otsuse artikli 1 kohaselt käsitletakse abi, mis seisneb selles, et Itaalia Vabariik ise maksab ühendusele piima suhtes kohaldatud lisamaksu summa, mille piimatootjad võlgnevad ajavahemiku 1995/96 – 2001/02 eest ja lubab tootjatel maksta oma võlga hiljem mitme aasta peale jagatult ilma intressi maksmata, erandkorras ühisturuga kokkusobivana järgmistel tingimustel:

- tootjad maksavad võla tagasi täismahus iga-aastaste ühesuuruste osamaksetena ja

- jaanuarist 2004 alanud tagasimakseperiood ei kesta kauem kui 14 aastat.

Kõnealuse otsuse artikli 2 kohaselt antakse abi tingimusel, et Itaalia teatab ametlikult Euroopa Põllumajanduse Arendus- ja Tagatisfondile (EAGGF) asjaomaste ajavahemike eest makstava lisamaksu kogusumma, ja et Itaalia arvab veel tasumata võla iga-aastaste ühesuuruste osamaksetena maha EAGGFi poolt vastavalt 2003. aasta novembriks, 2004. aasta novembriks ja 2005. aasta novembriks rahastatavatest kulutustest.

Itaalia deklareeris asjaomase ajavahemiku eest makstava lisamaksu kogusumma nõuetekohaselt 26. augusti 2003. aasta kirjaga.

Järelejäänud tasumata võla mahaarvamine EAGGFi poolt 2003., 2004. ja 2005. aasta novembriks rahastatavatest kulutustest toimus nõuetekohaselt.

Kõnealuse otsuse artikli 3 kohaselt peavad Itaalia pädevad asutused igal aastal esitama nõukogule ja komisjonile aruande piimatootjate poolt ajavahemiku 1995/96 – 2001/02 eest tasumisele kuuluva lisamaksu sissenõudmisel tehtud edusammude kohta.

Itaalia asutused esitasid nõukogule ja komisjonile selle sätte alusel koostatud kolmanda aruande Itaalia makseasutuse AGEA 31. oktoobri 2007. aasta kirjaga, milles käsitletakse 2006. aasta osamakseid.

LISAMAKSU MAKSMINE OSAMAKSEKAVA ALUSEL

Kokku 25 000 tootjast, kes on võlgu nõukogu otsusega hõlmatud seitsme perioodi lisamaksed, kuid kelle maksed on Itaalia kohtutes määratud edasilükkamisele kuni lõplike otsuste vastuvõtmiseni, otsustas 15 200 tootjat teha tagasimakseid osamaksekava alusel. Otsus kasutada osamaksekava tähendas kõikidest pooleliolevatest kohtuvaidlustest loobumist. Kui kasvõi üks aastane osamakse jääb tasumata, arvatakse tootja osamaksekavast välja ja on oht, et kinni peetakse kogu võlguolev summa koos kogunenud intressidega.

Osamaksekavas osalevad 15 200 tootjat on võlgu ligikaudu 345 miljonit eurot, mis moodustas tootjate poolt makstavast tasumata lisamaksu kogusummast ligikaudu ühe kolmandiku. Sellest nähtub, et osamaksekava kasuks on otsustanud suurem osa nendest tootjatest, kes on vähem ületanud oma individuaalseid tootmiskvoote. Seevastu aga individuaalseid tootmiskvoote märkimisväärselt ületanud tootjad (10 000 tootjat, kes peavad seitsme perioodi eest tasuma lisamaksu kokku ligikaudu 695 miljoni euro ulatuses) on eelistanud jätkata oma kohtuvaidlusi Itaalia kohtutes.

Kolmanda osamakse kogusummas 25 110 128 eurot pidid 12 426 tootjat maksma enne 31. detsembrit 2006. Kolmanda osamakse pisut suurenenud numbrid võrreldes nende prognoosidega eelmistes aruannetes on tingitud sellest, et 2006. aastal suurenes osamaksekavast osavõtt, kuna pikendati taotluste esitamise tähtaegu tingimusel, et kolm esimest osamakset tuleb tasuda viivitamata ja loobuda kõikidest kohtuvaidlustest. Teisalt on kolmanda osamakse tasunud tootjate arvu vähenemine võrreldes algselt osamaksekavas osalenud 15 200 tootjaga tingitud ligikaudu 2 500 tootja otsusest maksta kogu oma tasumata lisamaks ära esimesel ja teisel osamaksete tasumise aastal.

Kolmanda osamaksena tasumisele kuuluvatest summadest maksti õigeaegselt 99,5 % (tootjatest 99,4 %).

Tasumisele kuuluvatest summadest on varem esimene osamakse makstud õigeaegselt 99,6%-l juhtudest ja teine osamakse 97,9%-l juhtudest. Kolme esimese osamaksega tasutud lisamaks ulatub kokku ligikaudu 78,6 miljoni euroni.

Kuigi sellistest tulemustest nähtub kindlasti osamaksekavas osalevate tootjate valmisolek oma kohustusi täita, leiab komisjon, et järelkontroll juhtumite puhul, kus maksed ei ole tehtud ettenähtud aja jooksul, on väga oluline näitaja ametiasutuste valmisoleku kohta täita oma kohustusi, et tagada osamaksekava tingimuste täpne täitmine ja lõpuks tasumisele kuuluva lisamaksu tagasimaksmine täies mahus.

Sellega seoses märgib komisjon, et pärast kahe esimese aasta osamaksete kontrollimisi ja täitemenetlusi, mis viidi läbi suhteliselt väikese hulga maksed tegemata jätnud tootjate suhtes, ei suudeta kolmandas aruandes anda ühtegi viidet tegelikult tasutud lisamaksu kohta. Võttes arvesse, et maksmata jätnud tootjad arvatakse seetõttu edaspidi 14-aastasest osamaksekavast välja ja kogu nende tasumata maksuvõlg nõukogu otsusega hõlmatud seitsme perioodi eest koos kogunenud intressidega tuleb viivitamata sisse nõuda, peetakse sellist teavet aastaaruannete jaoks vajalikuks.

AJAVAHEMIKU 1995/96 – 2001/02 EEST TASUMISELE KUULUV LISAMAKS, MIDA EI MAKSTA OSAMAKSEKAVA ALUSEL JA MILLE ÜLE KOHTUVAIDLUSED ITAALIA KOHTUTES KESTAVAD

Nagu eespool osutatud, on osamaksekava kasutatud suhteliselt vähe, arvestades äramakstud maksusummasid.. See tähendab, et jätkuvalt takistab maksude kohest sissenõudmist Itaalia kohtute määratud maksete edasilükkamine kuni lõplike otsuste vastuvõtmiseni – see hõlmab umbes 10 000 tootjat, kes peaksid maksma lisamaksu ligikaudu 695 miljoni euro ulatuses ja kes valisid kohtuvaidluste jätkamise võimaluse. Osamaksekavaga ühinemise valikuvõimaluse suhteliselt vähene kasutus 2006. aastal ei suutnud olukorda oluliselt leevendada.

2006. aasta veebruaris nõukogule esitatud hindamisaruandes väljendas komisjon arvamust, et Itaalia peaks oma järgmistes aastaaruannetes tegelema eelkõige asjaomast seitset maksuperioodi käsitlevate kohtuvaidlustega ning esitama tõendeid selle kohta, et kohtus kaotanud tootjad on maksu ära maksnud. Ilma sellise teabeta ei saa komisjon täpselt jälgida osamaksekavaga hõlmamata maksuosa sissenõudmise arengut.

Vastusena kõnealusele nõudele esitatakse Itaalia aruandes loetelu asjaomase seitsme maksuperioodiga seotud kohtus vaidlustatud maksusummade kohta, mille puhul Itaalia kohtud 2005. ja 2006. aastal andsid õiguse ametiasutustele. Kõnealune summa on kokku 1 681 000 eurot, millest aruande esitamise ajaks näis olevat tasutud kõigest 231 700 eurot. Märgitakse, et täitmisele pööratud võla sissenõudmismenetlused on algatatud suurema osa selliste summade puhul, mis on seotud 2005. aastal tehtud kohtuotsustega.

Komisjon leiab, et esitatud teavet on liiga vähe hindamaks, kui edukas on olnud lisamaksu selle osa tasumine, mida ei maksta osamaksekava alusel ja mille puhul kohtuvaidlused on lõpetatud. 2005. aastal tehtud kohtuotsuseid arvesse võttes on imelik, et kinnitatud võla suurimat osa ei olnud 2007. aasta oktoobriks sisse nõutud. Seda silmas pidades tuleks täitmisele pööratud võla sissenõudmismenetluste algatamise üldist teavet täiendada vastavate kohtuasjade praeguse seisu üksikasjadega.

KOKKUVÕTE

Komisjon on arvamusel, et Itaalia ametiasutuste edusammud tootjate ajavahemiku 1995/96 – 2001/02 eest tasumisele kuuluva lisamaksu sissenõudmisel tõestavad osamaksekava nõuetekohast haldamist. Komisjon tuletab siiski meelde, et igasuguste andmete puudumine osamaksekavas osalenud, kuid osamaksed tegemata jätnud ja seega edaspidi osamaksekavas osalemisest välja arvatud tootjate tegelikult tasutud summade kohta ei võimalda tal hinnata, kui hoolikalt on lisamaksu kogutud ja kui hästi see on edenenud.

Komisjon leiab, et teave osamaksekavaga hõlmamata maksusummade kohta, mille puhul on kohtuvaidlus lõppenud õiguse andmisega ametiasutustele, on olnud liiga vähene maksude sissenõudmise edukuse hindamiseks. Seepärast palutakse tulevastes aastaaruannetes esitada vajalikud üksikasjad selliste juhtumite kohta.

[1] ELT L 184, 23.7.2003, lk 15.